Document ID: 32014R0340

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 340/2014 ΤΗΣ ΕΠΙΤΡΟΠΉΣ
της 1ης Απριλίου 2014
για την τροποποίηση του κανονισμού (ΕΕ) αριθ. 1272/2009 της Επιτροπής όσον αφορά ορισμένους κανόνες σχετικά με τη δημόσια παρέμβαση που αφορούν ορισμένα γεωργικά προϊόντα, σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 20 στοιχεία α), β) γ) και ιε),
Εκτιμώντας τα ακόλουθα:
(1)
Ο κανονισμός (ΕΕ) αριθ. 1272/2009 της Επιτροπής (2) καθορίζει λεπτομερείς κανόνες για τη λειτουργία του μηχανισμού της δημόσιας παρέμβασης σε ορισμένα γεωργικά προϊόντα, όπως προβλέπεται στον κανονισμό (ΕΚ) αριθ. 1234/2007 του Συμβουλίου (3). Ο κανονισμός (ΕΚ) αριθ. 1234/2007 καταργήθηκε και αντικαταστάθηκε από τον κανονισμό (ΕΕ) αριθ. 1308/2013 από την 1η Ιανουαρίου 2014.
(2)
Το μέρος II τίτλος I κεφάλαιο I του κανονισμού (ΕΕ) αριθ. 1308/2013 εισάγει ορισμένες τροποποιήσεις στο σύστημα της δημόσιας παρέμβασης που εφαρμόζονται από την 1η Ιανουαρίου 2014.
(3)
Στους τομείς των σιτηρών και του ρυζιού, η έννοια των κέντρων παρέμβασης καταργήθηκε και το σόργο διαγράφεται από τον κατάλογο των προϊόντων που είναι επιλέξιμα για δημόσια παρέμβαση.
(4)
Στον τομέα του γάλακτος και των γαλακτοκομικών προϊόντων, η αγορά βουτύρου και αποκορυφωμένου γάλακτος σε σκόνη θα πραγματοποιηθεί μέσω συστήματος δημοπρασίας που ανοίγεται από την Επιτροπή μόλις επιτευχθούν οι ποσότητες με σταθερή τιμή.
(5)
Στον τομέα του βοείου κρέατος, ο προσδιορισμός της μέγιστης τιμής αγοράς θα βασίζεται στη μέση αγοραία τιμή σε ένα κράτος μέλος ή σε μια περιοχή ενός κράτους μέλους. Επιπλέον, η πρώην κατηγορία Α των σφαγίων αρσενικών χωρίστηκε στη νέα κατηγορία Α και στη νέα κατηγορία Z για τα σφάγια των βοοειδών, και περιελήφθη στην κατάταξη που προβλέπεται στο παράρτημα IV του κανονισμού (ΕΕ) αριθ. 1308/2013· τα αρσενικά ζώα της εν λόγω κατηγορίας Z θα είναι επιλέξιμα για τη δημόσια παρέμβαση.
(6)
Ως εκ τούτου, είναι σκόπιμο να εφαρμοστούν οι εν λόγω αλλαγές, τροποποιώντας αναλόγως τον κανονισμό (ΕΕ) αριθ. 1272/2009.
(7)
Δεδομένου ότι η έννοια των κέντρων παρέμβασης καταργείται, οι κανονισμοί της Επιτροπής (ΕΕ) αριθ. 1125/2010 (4) και (ΕΕ) αριθ. 162/2011 (5) έχουν καταστεί άνευ αντικειμένου. Για λόγους ασφάλειας δικαίου, οι εν λόγω κανονισμοί θα πρέπει να καταργηθούν.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΕ) αριθ. 1272/2009 τροποποιείται ως εξής:
1)
Ο τίτλος του κεφαλαίου Ι του τίτλου I αντικαθίσταται από το ακόλουθο κείμενο:
«Πεδίο εφαρμογής, ορισμός και έγκριση των αποθηκών παρέμβασης».
2)
Το άρθρο 2 αντικαθίσταται από το ακόλουθο κείμενο:
«Άρθρο 2
Αποθήκες παρέμβασης
1. Οι αποθήκες παρέμβασης (“αποθήκες”) όπου αποθεματοποιούνται τα προϊόντα που αγοράζονται τελούν υπό την ευθύνη των οργανισμών παρέμβασης σύμφωνα με τον παρόντα κανονισμό και τον κανονισμό (ΕΚ) αριθ. 884/2006, ιδίως όσον αφορά ζητήματα ευθύνης και ελέγχων, όπως προβλέπεται στο άρθρο 2 του εν λόγω κανονισμού.
2. Οι οργανισμοί παρέμβασης εξασφαλίζουν ότι οι αποθήκες πληρούν τουλάχιστον τους όρους του άρθρου 3 του παρόντος κανονισμού. Οι αποθήκες σιτηρών και ρυζιού υπόκεινται σε έγκριση από τους οργανισμούς παρέμβασης.
3. Οι πληροφορίες σχετικά με τις αποθήκες σιτηρών και ρυζιού επικαιροποιούνται και διατίθενται στα κράτη μέλη και στο κοινό σύμφωνα με το άρθρο 55 του παρόντος κανονισμού.».
3)
Το άρθρο 3 τροποποιείται ως εξής:
α)
Ο τίτλος αντικαθίσταται από τον ακόλουθο:
«Απαιτήσεις που ισχύουν για τις αποθήκες»
β)
Στην παράγραφο 1, το στοιχείο α) απαλείφεται·
γ)
Στην παράγραφο 1, το δεύτερο εδάφιο αντικαθίσταται από το ακόλουθο κείμενο:
«Για τους σκοπούς της παρούσας παραγράφου, ως “ελάχιστη χωρητικότητα αποθεματοποίησης” νοείται η ελάχιστη χωρητικότητα η οποία μπορεί να μην είναι διαθέσιμη διαρκώς, αλλά που μπορεί να επιτευχθεί εύκολα κατά την περίοδο που ενδέχεται να πραγματοποιηθεί η αγορά στην παρέμβαση. Η ελάχιστη χωρητικότητα αποθεματοποίησης ισχύει για όλα τα σιτηρά και τις ποικιλίες ρυζιού που αγοράζονται στην παρέμβαση.».
4)
Στο άρθρο 8 παράγραφος 1, το στοιχείο α) αντικαθίσταται από το ακόλουθο κείμενο:
«α)
για τον μαλακό σίτο, το κριθάρι, και τον αραβόσιτο, 80 τόνοι·».
5)
Το άρθρο 10 τροποποιείται ως εξής:
α)
Στην παράγραφο 1 στοιχείο α), το σημείο iv) αντικαθίσταται από το ακόλουθο κείμενο:
«iv)
για τα σιτηρά και το ρύζι, την εγκεκριμένη αποθήκη για την οποία υποβάλλεται η προσφορά με το χαμηλότερο κόστος, λαμβανομένου υπόψη του άρθρου 29. Η αποθήκη αυτή δεν είναι η αποθήκη στην οποία βρίσκεται το προϊόν κατά την υποβολή της προσφοράς·»
β)
Στην παράγραφο 2, η παραπομπή στο «άρθρο 2 παράγραφος 3» αντικαθίσταται από την παραπομπή στο «άρθρο 2 παράγραφος 2».
6)
Το άρθρο 16 τροποποιείται ως εξής:
α)
Η παράγραφος 2 τροποποιείται ως εξής:
i)
Το στοιχείο α) αντικαθίσταται από το ακόλουθο κείμενο:
«α)
τον διαγωνισμό για την αγορά μαλακού σίτου, βουτύρου ή αποκορυφωμένου γάλακτος σε σκόνη για ποσότητες που υπερβαίνουν τη μέγιστη προσφερόμενη ποσότητα, αντιστοίχως, των 3 εκατ. τόνων, 50 000 τόνων ή 109 000 τόνων·».
ii)
Το στοιχείο β) διαγράφεται.
β)
Παρεμβάλλεται νέα παράγραφος 2α:
«2α. Η Επιτροπή δύναται να προκηρύξει χωρίς την επικουρία της επιτροπής που αναφέρεται στο άρθρο 229 παράγραφος 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (6), τον διαγωνισμό για την αγορά βοείου κρέατος ανά κατηγορία και κράτος μέλος ή περιφέρειά του, με βάση τις δύο πλέον πρόσφατες καταγραφείσες εβδομαδιαίες αγοραίες τιμές, σύμφωνα με το άρθρο 13 παράγραφος 1 στοιχείο γ) του κανονισμού (ΕΕ) αριθ. 1308/2013. Η Επιτροπή δύναται να κλείσει τον διαγωνισμό σύμφωνα με την ίδια διαδικασία, ανά κατηγορία και κράτος μέλος ή περιφέρειά του, με βάση τις πλέον πρόσφατες καταγραφείσες εβδομαδιαίες αγοραίες τιμές.
(6) ΕΕ L 347 της 20.12.2013, σ. 671.»." 						
γ)
Η παράγραφος 5 αντικαθίσταται από το ακόλουθο κείμενο:
«5. Για το ρύζι, ο διαγωνισμός μπορεί να περιοριστεί σε ειδικές ποικιλίες ή σε έναν ή περισσότερους τύπους αναποφλοίωτου ρυζιού, όπως ορίζονται στο παράρτημα II μέρος I σημείο I.2 του κανονισμού (ΕΕ) αριθ. 1308/2013 (“στρογγυλόσπερμο ρύζι”, “μεσόσπερμο ρύζι”, “μακρόσπερμο ρύζι Α” ή “μακρόσπερμο ρύζι B”).».
7)
Στο άρθρο 21, η παράγραφος 1 αντικαθίσταται από το ακόλουθο κείμενο:
«1. Για το βόειο κρέας, οι προσφορές αγοράς μέσω διαγωνισμού δεν λαμβάνονται υπόψη εάν η προσφερόμενη τιμή είναι υψηλότερη από τη μέση αγοραία τιμή που καταγράφεται ανά κατηγορία σε κάθε κράτος μέλος ή σε περιφέρειά του, μετατρεπόμενη σε ποιότητα R3 με εφαρμογή των συντελεστών που καθορίζονται στο παράρτημα III μέρος II.».
8)
Στο άρθρο 26, η παράγραφος 1 αντικαθίσταται από το ακόλουθο κείμενο:
«1. Εάν τα σιτηρά ή το ρύζι δεν είναι δυνατόν να παραδοθούν στην αποθήκη που υπέδειξε ο προσφέρων και η οποία αναφέρεται στο άρθρο 10 παράγραφος 1 στοιχείο α) σημείο iv), ο οργανισμός παρέμβασης ορίζει άλλη αποθήκη στην οποία πρέπει να πραγματοποιηθεί η παράδοση με το χαμηλότερο κόστος.».
9)
Στο άρθρο 31 παράγραφος 2, η παραπομπή στο «άρθρο 2 παράγραφος 3» αντικαθίσταται με την παραπομπή στο «άρθρο 2 παράγραφος 2».
10)
Στο άρθρο 32 παράγραφος 5, το σημείο i) απαλείφεται.
11)
Στο άρθρο 47 παράγραφος 3, οι όροι «[…] σύμφωνα με το παράρτημα I μέρη IX, X και XI» αντικαθίστανται από το ακόλουθο κείμενο: «[…] σύμφωνα με το παράρτημα I μέρη IX και XI».
12)
Το άρθρο 55 τροποποιείται ως εξής:
α)
Ο τίτλος αντικαθίσταται από τον ακόλουθο:
«Οργανισμοί και αποθήκες παρέμβασης για τα σιτηρά και το ρύζι».
β)
Η παράγραφος 1 τροποποιείται ως εξής:
i)
το στοιχείο β) απαλείφεται·
ii)
το στοιχείο γ) αντικαθίσταται από το ακόλουθο κείμενο:
«γ)
τις εγκεκριμένες αποθήκες· και».
γ)
Η παράγραφος 3 αντικαθίσταται από το ακόλουθο κείμενο:
«3. Στον κατάλογο των οργανισμών παρέμβασης, των αποθηκών και στις επικαιροποιήσεις του έχουν πρόσβαση τα κράτη μέλη και το ευρύ κοινό με κάθε κατάλληλο μέσο, μέσω των πληροφορικών συστημάτων που έχει εγκαταστήσει η Επιτροπή, συμπεριλαμβανομένης της δημοσίευσης στο διαδίκτυο.».
13)
Το παράρτημα I τροποποιείται σύμφωνα με το μέρος Α του παραρτήματος του παρόντος κανονισμού.
14)
Το παράρτημα III τροποποιείται σύμφωνα με το μέρος Β του παραρτήματος του παρόντος κανονισμού.
15)
Ο κατάλογος των παραρτημάτων τροποποιείται σύμφωνα με το μέρος Γ του παραρτήματος του παρόντος κανονισμού.
Άρθρο 2
Οι κανονισμοί (ΕΕ) αριθ. 1125/2010 και (ΕΕ) αριθ. 162/2011 καταργούνται.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Απριλίου 2014.

Labels: 3
19
6